b"\n_START_ARTICLE_\nElement predicativ suplimentar\n_START_SECTION_\nConstruc\xc8\x9bia EPS\n_START_PARAGRAPH_\nExist\xc4\x83 EPS construite direct, f\xc4\x83r\xc4\x83 cuv\xc3\xa2nt ajut\xc4\x83tor (prepozi\xc8\x9bie sau adverb comparativ). Acestea sunt \xc3\xaen primul r\xc3\xa2nd cele exprimate prin adjective, interjec\xc8\x9bii, adverbe. Cele exprimate prin gerunziu se construiesc \xc3\xaen general tot f\xc4\x83r\xc4\x83 cuv\xc3\xa2nt ajut\xc4\x83tor, ex. A venit r\xc3\xa2z\xc3\xa2nd. Unele exprimate prin substantive se construiesc f\xc4\x83r\xc4\x83 cuv\xc3\xa2nt ajut\xc4\x83tor \xc8\x99i sunt la cazul nominativ, ex. O cheam\xc4\x83 Puica. Alte substantive se construiesc cu cuvinte ajut\xc4\x83toare \xc8\x99i sunt la cazul acuzativ. Cuvintele ajut\xc4\x83toare sunt mai ales prepozi\xc8\x9bii: L-a luat drept ho\xc8\x9b, El poate fi considerat drept apar\xc8\x9bin\xc3\xa2nd..., A venit cu capul gol. Altele sunt adverbe comparative: S-a interesat ca p\xc4\x83rinte, \xc3\x8el \xc8\x99tiam c\xc3\xa2t mine.\n_START_SECTION_\nContestarea EPS ca parte de propozi\xc8\x9bie\n_START_PARAGRAPH_\nNu to\xc8\x9bi lingvi\xc8\x99tii sunt de acord cu delimitarea EPS ca parte de propozi\xc8\x9bie aparte, deoarece acesta poart\xc4\x83 o predica\xc8\x9bie logic\xc4\x83, alta dec\xc3\xa2t predica\xc8\x9bia sintactic\xc4\x83, prima fiind lipsit\xc4\x83 de m\xc4\x83rcile sintactice ale predica\xc8\x9biei. _NEWLINE_Dup\xc4\x83 Ion Coteanu, o parte secundar\xc4\x83 de propozi\xc8\x9bie nu ar putea avea \xc3\xaen acela\xc8\x99i timp dou\xc4\x83 func\xc8\x9bii sintactice complet deosebite (atribut, deci determin\xc3\xa2nd un substantiv sau un echivalent al acestuia, \xc8\x99i complement circumstan\xc8\x9bial, deci determin\xc3\xa2nd un predicat sau alt verb din propozi\xc8\x9bie. Acordul gramatical ar fi factorul cel mai important \xc3\xaen stabilirea func\xc8\x9biei unui termen ce pare a fi EPS. Dac\xc4\x83 nu se acord\xc4\x83, ar fi complement circumstan\xc8\x9bial de mod (ex. Ei dorm lini\xc8\x99tit), iar dac\xc4\x83 se acord\xc4\x83, ar fi atribut, \xc3\xaen ciuda deta\xc8\x99\xc4\x83rii sale de cuv\xc3\xa2ntul determinat: Ei dorm lini\xc8\x99ti\xc8\x9bi. Ultimul exemplu este de fapt prescurtarea pentru dou\xc4\x83 propozi\xc8\x9bii coordonate prin \xc8\x99i: Ei dorm \xc8\x99i sunt lini\xc8\x99ti\xc8\x9bi.\n_START_SECTION_\nCorespondente terminologice ale EPS \xc3\xaen gramatici ale altor limbi\n_START_PARAGRAPH_\n\xc3\x8en general, \xc3\xaen alte gramatici nu se \xc3\xaent\xc3\xa2lne\xc8\x99te ideea de dubl\xc4\x83 subordonare. Entitatea sintactic\xc4\x83 corespunz\xc4\x83toare EPS este delimitat\xc4\x83 eventual ca un subtip de parte de propozi\xc8\x9bie, aceasta put\xc3\xa2nd fi diferit\xc4\x83 la diferi\xc8\x9bi autori._NEWLINE_\xc3\x8en literatura de specialitate anglofon\xc4\x83 se \xc3\xaent\xc3\xa2lne\xc8\x99te termenul (predicative) object complement, care corespunde cu EPS legat de complementul direct (ex. We consider him a gifted scientist \xe2\x80\x9e\xc3\x8el consider\xc4\x83m un savant talentat\xe2\x80\x9d), ca un subtip al predicative complement sau predicative adjunct. Acesta \xc3\xaenglobeaz\xc4\x83 \xc8\x99i ceea ce se nume\xc8\x99te predicative nominal, corespunz\xc4\x83tor numelui predicativ. \xc3\x8en gramatici ale limbii rom\xc3\xa2ne scrise \xc3\xaen englez\xc4\x83, corespunz\xc4\x83tor EPS legat de subiect se \xc3\xaent\xc3\xa2lne\xc8\x99te subjective predicative complement, sau subject predicative, care include \xc8\x99i numele predicativ, iar corespunz\xc4\x83tor EPS legat de complementul direct \xe2\x80\x93 objective predicative complement sau object predicative. Surse lingvistice italiene sunt similare terminologic celor engleze referitor la componentul sintactic denumit complement predicativ sau predicative complement of subject/object, respectiv it:complemento predicativo del soggetto sau it:complemento predicativo dell'oggetto._NEWLINE_O viziune asem\xc4\x83n\xc4\x83toare se g\xc4\x83se\xc8\x99te \xc3\xaen gramatici ale limbilor din diasistemul slav de centru-sud (bosniac\xc4\x83, croat\xc4\x83, muntenegrean\xc4\x83, s\xc3\xa2rb\xc4\x83, \xc3\xaen care este luat \xc3\xaen seam\xc4\x83 un subtip de nume predicativ legat de verbe numite semicopulative. Exemplu de astfel de \xe2\x80\x9enume predicativ\xe2\x80\x9d legat de subiect este cnr  Ne pravi se lud \xe2\x80\x9eN-o face pe nebunul\xe2\x80\x9d (literal \xe2\x80\x9eNu te preface nebun\xe2\x80\x9d), iar legat de complementul direct \xe2\x80\x93 bs  Neki su je dr\xc5\xbeali ljepoticom \xe2\x80\x9eUnii o considerau o frumuse\xc8\x9be\xe2\x80\x9d. O gramatic\xc4\x83 croat\xc4\x83 consider\xc4\x83 c\xc4\x83 predicatul nominal poate cuprinde un nume predicativ, corespunz\xc4\x83tor celui din gramaticile rom\xc3\xa2ne\xc8\x99ti, sau ceea ce nume\xc8\x99te \xe2\x80\x9eextensie predicativ\xc4\x83\xe2\x80\x9d, corespunz\xc4\x83toare EPS, cu exemple analoge celor precedente._NEWLINE_\xc3\x8entr-o gramatic\xc4\x83 s\xc3\xa2rb\xc4\x83, predicatul format cu verbe numite mai sus \xe2\x80\x9esemicopulative\xe2\x80\x9d este considerat a fi \xe2\x80\x9easem\xc4\x83n\xc4\x83tor cu predicatul nominal\xe2\x80\x9d, iar partea lui corespunz\xc4\x83toare EPS este numit\xc4\x83 \xe2\x80\x9ecomplement predicativ\xe2\x80\x9d. \xc3\x8en acela\xc8\x99i timp, alte entit\xc4\x83\xc8\x9bi corespunz\xc4\x83toare EPS sunt considerate un subtip al atributului, numit \xe2\x80\x9eatribut provizoriu\xe2\x80\x9d, \xe2\x80\x9epredicativ\xe2\x80\x9d sau \xe2\x80\x9ecalificativ actual\xe2\x80\x9d, definit ca o \xc3\xaensu\xc8\x99ire a substantivului sau a unui substitut al s\xc4\x83u, care nu este permanent\xc4\x83, ci valabil\xc4\x83 numai pe timpul a ceea ce exprim\xc4\x83 predicatul. Poate fi legat de subiect (Otac je iscrpljen sru\xc5\xa1io na le\xc5\xbeaj \xe2\x80\x9eTata s-a pr\xc4\x83bu\xc8\x99it istovit pe culcu\xc8\x99\xe2\x80\x9d) sau de complementul direct: Nikad te nisam video ovakvog \xe2\x80\x9eNiciodat\xc4\x83 nu te-am v\xc4\x83zut a\xc8\x99a\xe2\x80\x9d._NEWLINE_\xc3\x8en gramaticile limbii franceze este delimitat\xc4\x83 o entitate sintactic\xc4\x83 cu denumirea de attribut care corespunde par\xc8\x9bial numelui predicativ \xc8\x99i par\xc8\x9bial EPS. Corespondentul numelui predicativ se nume\xc8\x99te attribut du sujet \xe2\x80\x9eatributul subiectului\xe2\x80\x9d. Unii lingvi\xc8\x99ti includ \xc3\xaen acesta \xc8\x99i ceea ce corespunde EPS legat de subiect, ex. Il est consid\xc3\xa9r\xc3\xa9 comme ennemi \xe2\x80\x9eEste considerat du\xc8\x99man\xe2\x80\x9d. Al\xc8\x9bii consider\xc4\x83 c\xc4\x83 o asemenea entitate este une \xc3\xa9pith\xc3\xa8te d\xc3\xa9tach\xc3\xa9e \xe2\x80\x9eun atribut adjectival deta\xc8\x99at\xe2\x80\x9d dac\xc4\x83 se exprim\xc4\x83 prin adjectiv (ex. Il part furieux \xe2\x80\x9ePleac\xc4\x83 furios\xe2\x80\x9d) sau o apozi\xc8\x9bie deta\xc8\x99at\xc4\x83, dac\xc4\x83 este exprimat prin substantiv: Il plane cygne apr\xc3\xa8s s\xe2\x80\x99\xc3\xaatre envol\xc3\xa9 corbeau \xe2\x80\x9ePlaneaz\xc4\x83 ca leb\xc4\x83d\xc4\x83 dup\xc4\x83 ce \xc8\x99i-a luat zborul drept corb\xe2\x80\x9d (Victor Hugo). Se mai ia \xc3\xaen seam\xc4\x83 \xc8\x99i un attribut du compl\xc3\xa9ment d\xe2\x80\x99objet \xe2\x80\x9eatribut al complementului de obiect\xe2\x80\x9d care corespunde EPS legat de complementul direct (Je trouve votre plaisanterie stupide \xe2\x80\x9eG\xc4\x83sesc stupid\xc4\x83 gluma dumitale\xe2\x80\x9d) sau de cel indirect: Il use de cette plante comme rem\xc3\xa8de \xe2\x80\x9eSe folose\xc8\x99te de planta aceasta ca leac\xe2\x80\x9d._NEWLINE_\xc3\x8en gramatici ale limbii maghiare, ceea ce corespunde EPS este cuprins sub denumirea \xe2\x80\x9ecomplement de stare\xe2\x80\x9d, de\xc8\x99i acesta mai cuprinde \xc8\x99i unele entit\xc4\x83\xc8\x9bi corespunz\xc4\x83toare unor complemente indirecte sau circumstan\xc8\x9biale, care nu sunt delimitate ca atare \xc3\xaen aceste gramatici. Exemple de complemente de stare corespunz\xc4\x83toare EPS sunt: \xc3\x89ps\xc3\xa9gben \xc3\xa9rkezett \xe2\x80\x9eA sosit nev\xc4\x83t\xc4\x83mat\xe2\x80\x9d, Tan\xc3\xa1rk\xc3\xa9nt dolgozik \xe2\x80\x9eLucreaz\xc4\x83 ca profesor\xe2\x80\x9d, Igazgat\xc3\xb3nak tett\xc3\xa9k meg \xe2\x80\x9eL-au f\xc4\x83cut director\xe2\x80\x9d."